(দিনাজপুর২৪.কম) দেশের উত্তরাঞ্চলের সার্বিক বন্যা পরিস্থিতি উন্নতির পথে। নদ-নদীর ৯০টি পয়েন্টের মধ্যে ৪৬টির পানি হ্রাস, ৪৩টির বৃদ্ধি ও ১টি নদীর পানি অপরিবর্তিত। বর্তমানে দেশের ২৮টি পয়েন্টে নদ-নদীর পানি বিপৎসীমার ওপর দিয়ে প্রবাহিত হচ্ছে। হ্রাস পাওয়া নদীর বেশি ভাগই উত্তরাঞ্চলের। বন্যাকবলিত এলাকায় বিশুদ্ধ পানিসহ খাবার সংকট দেখা দিয়েছে। এখনও অনেক পরিবার পানিবন্দী জীবনযাপন করছে। দুর্গম অঞ্চলে এখনও পৌঁছেনি খাদ্য সহায়তা। পানি নামতে থাকায় দেশের মধ্যাঞ্চলে বন্যা পরিস্থিতি অবনতি হয়েছে। গঙ্গা-পদ্মা নদীর পানি সমতলে বৃদ্ধি পেলেও ব্রহ্মপুত্র-যমুনা, সুরমা ও কুশিয়ারা নদীর পানি সমতলে হ্রাস পেয়েছে। গঙ্গা-পদ্মা নদীর পানি আগামী ৪৮ ঘণ্টা সমতলে বৃদ্ধি অব্যাহত। ব্রহ্মপুত্র-যমুনা নদীর পানি আগামী ৭২ ঘণ্টা এবং সুরমা ও কুশিয়ারা নদীর পানি আগামী ২৪ ঘণ্টা সমতলে হ্রাস অব্যাহত থাকতে পারে। তিস্তা-ধরলা-দুধকুমার অববাহিকার নদীর পানি হ্রাস অব্যাহত রয়েছে, এতে এ অঞ্চলের বন্যা পরিস্থিতির উন্নতি অব্যাহত থাকবে। মেঘনা অববাহিকায় বন্যা পরিস্থিতি আগামী ২৪ থেকে ৪৮ ঘণ্টায় উন্নতি অব্যাহত থাকবে। ব্রহ্মপুত্র-যমুনা নদীর পানি হ্রাস অব্যাহত থাকায় উত্তরাঞ্চলের কুড়িগ্রাম, জয়পুরহাট, টাঙ্গাইল, ঠাকুরগাঁও ও বগুড়ার বন্যা পরিস্থিতি উন্নতির দিকে।